ཆེན་གསུམ་ལ་སྐྱབས་སུ་མཆི༔བྱིན་རླབས་དངོས་གྲུབ་ཆར་འབེབས་བར་ཆད་སེལ༔རྩ་གསུམ་དཀྱིལ་འཁོར་ལྷ་ལ་སྐྱབས་སུ་མཆི༔ཞེས་ཅི་ནུས་སུ་བྱ་ཞིང་།  ཐུན་བསྡུ་བའི་ཚེ་སྐྱབས་ཡུལ་བརྒྱུད་པའི་བླ་མ་དཀོན་མཆོག་རྩ་གསུམ་འཁོར་གྱི་ཚུལ་དུ་བཞུགས་པ་རྣམས་རྩ་བའི་བླ་མའི་སྐུ་ལ་འདུས།  བླ་མ་ཡང་དགྱེས་པས་འོད་དུ་ཞུ་ནས་རང་ལ་ཐིམ་པས་དབྱེར་མེད་དུ་གྱུར་པར་བསམ་ལ་མི་དམིགས་པའི་ངང་དུ་བཞག་གོ། གཉིས་པ་ཐེག་ཆེན་ལམ་གྱི་རྩ་བ་བྱང་ཆུབ་མཆོག་ཏུ་སེམས་བསྐྱེད་པ་ནི།  གདོད་ནས་རང་བཞིན་རྣམ་པར་དག་པའི་དབྱིངས་ལས་མ་གཡོས་ཀྱང་།  མེད་སྣང་གློ་བུར་འཁྲུལ་པའི་དབང་གིས་འཁོར་བ་སྡུག་བསྔལ་གྱི་རྒྱུ་འབྲས་འབའ་ཞིག་ལ་རྟག་ཏུ་སྤྱོད་པའི་མ་རྒན་སེམས་ཅན་ཐམས་ཅད་གཏན་བདེ་སངས་རྒྱས་ཀྱི་ས་ལ་བདག་ཁོ་ནས་འགོད་པར་བྱའོ་སྙམ་པ་སྨོན་པ་དང་།  དེའི་ཆེད་དུ་ལམ་ཟབ་མོ་ཉམས་སུ་བླངས་ཏེ་བྱང་ཆུབ་སེམས་དཔའི་སྤྱོད་པ་ལ་བསླབ་པར་བགྱིའོ་སྙམ་པ་འཇུག་པ་དང་།  དོན་དམ་པར་ཆོས་ཐམས་ཅད་ཡེ་ནས་བཅིང་གྲོལ་ལས་འདས་པ་འཁོར་འདས་མཉམ་རྫོགས་ཆེན་པོའི་རང་བཞིན་དུ་ཤེས་པའི་སྒོ་ནས།  འགྲོ་ཀུན་བདེ་གཤེགས་སྙིང་པོར་ལྷུན་གྲུབ་ཀྱང༔དེ་ཉིད་མ་རྟོགས་འཁོར་བར་འཁྱམས་པའི་འགྲོ༔མ་ལུས་བྱང་ཆེན་མཆོག་ལ་འགོད་བྱའི་ཕྱིར༔སྨོན་འཇུག་དོན་དམ་བྱང་ཆུབ་སེམས་བསྐྱེད་དོ༔ཞེས་ཅི་ནུས་སུ་བརྗོད་ཅིང་སྟོང་ཉིད་སྙིང་རྗེའི་སྙིང་པོ་ཅན་ལ་བློ་ནན་ཏན་དུ་སྦྱང་ངོ་།  ། གསུམ་པ་འགལ་རྐྱེན་སྡིག་སྒྲིབ་སྦྱོང་བྱེད་རྡོར་སེམས་བསྒོམ་བཟླས་ནི།  རང་གི་སྤྱི་བོར་རྩ་བའི་བླ་མ་རྡོ་རྗེ་སེམས་དཔའི་རྣམ་པར་བཞུགས་པར་གསལ།  སྔར་བྱས་ཀྱི་སྡིག་པའི་ལས་ཐམས་ཅད་ལ་གནོང་འགྱོད་དྲག་པོ་བསྐྱེད་ཅིང་།  ཕྱིན་ཆད་སྲོག་ལ་བབ་ཀྱང་མི་བྱེད་སྙམ་པའི་དམ་བཅའ་དང་།  ཐུགས་ཀའི་སྔགས་ཕྲེང་ལས་བྱུང་བའི་བྱང་སེམས་བདུད་རྩིའི་རྒྱུན་གྱིས་རང་གི་སྡིག་སྒྲིབ་ཉེས་ལྟུང་ཐམས་ཅད་ལྷག་མེད་དུ་སྦྱོང་བར་བསམ་པ་སྟེ་སྟོབས་བཞིའི་གནད་དང་ལྡན་པས།  རང་ཉིད་ཐ་མལ་སྤྱི་བོར་པད་ཟླའི་སྟེང་༔རྩ་བའི་བླ་མ་དཔལ་ལྡན་རྡོ་རྗེ་སེམས༔དཀར་གསལ་ཞལ་གཅིག་ཕྱག་གཉིས་ཞི་འཛུག་མཛེས༔ལོངས་སྐུའི་ཆ་ལུགས་རྡོ་རྗེ་དྲིལ་བུ་འཛིན༔མཚན་དཔེའི་གཟི་འབར་སེམས་དཔའི་སྐྱིལ་ཀྲུང་བཞུགས༔ཐུགས་ཀར་རྡོ་རྗེ་ཧཱུྃ་ལ་ཡིག་བརྒྱས་བསྐོར༔སྐུ་དང་སྔགས་ལས་བྱང་སེམས་བདུད་རྩིའི་རྒྱུན༔དཔག་མེད་བབས་ཏེ་རང་གི་སྤྱི་བོར་ཞུགས༔ལུས་ཀུན་གང་བས་ནད་གདོན་སྡིག་སྒྲིབ་ཀུན༔དག་ནས་དྲི་མ་མེད་པའི་ལུས་སུ་གྱུར༔ཨོཾ་བཛྲ་སཏྭ་ས་མ་ཡ་སོགས་ཡི་གེ་བརྒྱ་པ་ཅི་ནུས་སུ་བཟླས་པའི་མཐར།  མོས་གུས་གདུང་ཤུགས་དྲག་པོས།  མགོན་པོ་བདག་ནི་མི་ཤེས་རྨོངས་པ་ཡིས།  ། དམ་ཚིག་ལས་ནི་འགལ་ཞིང་ཉམས།  ། བླ་མ་མགོན་པོས་སྐྱབས་མཛོད་ཅིག། གཙོ་བོ་རྡོ་རྗེ་འཛིན་པ་ཀྱེ།  ། ཐུགས་རྗེ་ཆེན་པོའི་བདག་ཉིད་ཅན།  ། འགྲོ་བའི་གཙོ་ལ་བདག་སྐྱབས་མཆི།  ། སྐུ་གསུང་ཐུགས་རྩ་བ་དང་ཡན་ལག་གི་དམ་ཚིག་ཉམས་ཆག་ཐམས་ཅད་མཐོལ་བཤགས་སོ།  སྡིག་པ་དང་སྒྲིབ་པ་ཉེས་ལྟུང་དྲི་མའི་ཚོགས་ཐམས་ཅད་བྱང་ཞིང་དག་པར་བྱིན་གྱིས་བརླབ་ཏུ་གསོལ།  ཞེས་གསོལ་བ་བཏབ་པས།  རྡོ་རྗེ་སེམས་དཔའ་དགྱེས་བཞིན་འཛུམ་པ་དང་བཅས་པས་རིགས་ཀྱི་བུ་ཁྱོད་ཀྱི་སྡིག་སྒྲིབ་ཉེས་ལྟུང་ཐམས་ཅད་དག་པ་ཡིན་ནོ་ཞེས་གནང་བ་སྩལ་བ་དང་ཆབ་གཅིག་འོད་དུ་ཞུས་ནས་རང་ལ་ཐིམ་པས་རང་གི་ལུས་ངག་ཡིད་གསུམ་རྡོ་རྗེ་སེམས་དཔའི་སྐུ་གསུང་ཐུགས་དང་དབྱེར་མེད་དུ་གྱུར་པར་བསམ་ལ་བཤགས་བྱ་བཤགས་བྱེད་མི་དམིགས་ངང་ལ་མཉམ་པར་བཞག་གོ།  བཞི་པ་མཐུན་རྐྱེན་ཚོགས་བསགས་མཎྜལ་འབུལ་བ་ནི།  ཚོགས་ཞིང་སྐྱབས་ཡུལ་ལྟར་གསལ་གདབ་པའི་སྤྱན་སྔར་དངོས་སུ་བཤམས་པའི་མཎྜལ་དཔེར་མཚོན་ནས།  ཕྱི་ལྟར་སྟོང་གསུམ་མི་མཇེས་བྱེ་བ་ཕྲག་བརྒྱའི་ཞིང་ཁམས་ནང་ལྟར་རང་ལུས་ཕུང་ཁམས་སྐྱེ་མཆེད་རང་བྱུང་ལྷུན་གྲུབ་ཀྱི་བཀོད་པ།  གསང་བ་ཆོས་དབྱིངས་འོད་གསལ་རྡོ་རྗེ་སྙིང་པོའི་ཞིང་ཁམས་ལྷུན་གྲུབ་སྐུ་དང་ཐིག་ལེའི་སྣང་བ་ཚད་མེད་པའི་རང་བཞིན་ཆོས་ཉིད་བསམ་གྱིས་མི་ཁྱབ་པའི་ཚུལ་གྱིས་འབུལ་བའི་བདུན་པ་དང་བཅས།  ཨོཾ་ཨཱཿཧཱུྃ།  རིན་ཆེན་མཎྜལ་ཡིད་འོང་མཆོད་པའི་སྤྲིན།  ། བླ་མ་ཐུགས་རྗེ་སྤྲུལ་པའི་སྐུལ་འབུལ།  ། ལུས་དབང་ཕུང་ཁམས་སྐྱེ་མཆེད་འདོད་ཡོན་གཏེར།  ། བླ་མ་ལོངས་སྤྱོད་རྫོགས་པའི་སྐུ་ལ་འབུལ།  ། ཆོས་དབྱིངས་འོད་གསལ་སྐུ་དང་ཐིག་ལེའི་རྒྱན།  ། བླ་མ་ཀུན་ཁྱབ་ཆོས་ཀྱི་སྐུ་ལ་འབུལ།  ། བདག་གཞན་འགྲོ་ཀུན་ཚོགས་ཆེན་རབ་རྫོགས་ཏེ།  ། སྐུ་གསུམ་རྒྱལ་བའི་ཞིང་ལ་སྤྱོད་པར་ཤོག། ཅེས་ཅི་ནུས་སུ་འབུལ་ལོ།  ། ལྔ་པ་དངོས་བཞི་བྱིན་རླབས་ལམ་བྱེད་བླ་མའི་རྣལ་འབྱོར་ལ།  ཐོག་མར་ཚོགས་རྟེན་གསལ་གདབ་པ་ནི།  ཨ༔ཀུན་གཞི་མ་བཅོས་སྟོང་པའི་ངང་ཉིད་ལས༔རང་ཉིད་གཞི་ལུས་བདེ་ཆེན་མཚོ་རྒྱལ་དཀར༔གཞོན་ཚུལ་ཞི་འཛུམ་དར་དང་རིན་ཆེན་བརྒྱན༔གྲི་གུག་ཐོད་འཛིན་པད་ཟླར་འདོར་སྟབས་བཞེངས༔མདུན་གྱི་ནམ་མཁར་འཇའ་འོད་འཁྱིལ་བའི་ཀློང་༔པད་སྡོང་ཉི་ཟླ་བརྩེགས་པའི་གདན་གྱི་སྟེང་༔སངས་རྒྱས་ཀུན་འདུས་རྩ་བའི་བླ་མ་ནི༔པདྨ་འབྱུང་གནས་མཚོ་སྐྱེས་རྡོ་རྗེའི་སྐུཿསྐུ་མདོག་དཀར་དམར་ཞི་ཚུལ་འཛུམ་ཞིང་མཛེས༔ཕྱག་གཡས་རྡོ་རྗེ་གཡོན་པས་ཐོད་པ་འཛིན༔དབུ་སྐྲ་ཐོར་ཚུགས་ནོར་བུའི་རྩེ་ཕྲན་ཅན༔རིན་ཆེན་དབུ་རྒྱན་སྙན་ཆ་མགུལ་ཆུ་དང་༔དོ་ཤལ་སྐ་རགས་ཕྱག་ཞབས་གདུ་བུས་བརྒྱན༔དར་གྱི་ཤམ་ཐབས་དར་དཔྱང་རུས་རྒྱན་སྤྲས༔ཞབས་གཉིས་རྡོ་རྗེའི་སྐྱིལ་མོ་ཀྲུང་གིས་བཞུགས༔མཚན་དཔེ་རབ་རྒྱས་ཐུགས་རྗེས་འགྲོ་ལ་གཟིགས༔ཞིང་ཁམས་མ་ལུས་སྐུ་ཡི་བཀོད་པས་ཁྱབ༔སྐུ་ཉིད་ཡེ་ཤེས་དབྱིངས་ཁྱབ་བརྡལ་བའི་ཀློང་༔ཟུང་འཇུག་མི་ཟད་རྒྱན་གྱི་འཁོར་ལོར་གསལ༔ཞེས་ཡིད་ཡུལ་དུ་འཆར་ངེས་པར་གསལ་བཏབ་ལ།  ཧྲཱིཿསྔོན་གྱི་བསྐལ་པའི་དང་པོ་ལ༔ཨོ་རྒྱན་ཡུལ་གྱི་ནུབ་བྱང་མཚམས༔པདྨ་གེ་སར་སྡོང་པོ་ལ༔ཡ་མཚན་མཆོག་གི་དངོས་ གྲུབ་བརྙེས༔པདྨ་འབྱུང་གནས་ཞེས་སུ་གྲགས༔འཁོར་དུ་མཁའ་འགྲོ་མང་པོས་བསྐོར༔ཁྱེད་ཀྱི་རྗེས་སུ་བདག་སྒྲུབ་ཀྱི༔བྱིན་གྱིས་བརླབ་ཕྱིར་གཤེགས་དུ་གསོལ༔གནས་མཆོག་འདི་རུ་བྱིན་ཕོབ་ལ༔སྒྲུབ་མཆོག་བདག་ལ་དབང་བཞི་སྐུར༔བགེགས་དང་ལོག་འདྲེན་བར་ཆད་སོལ༔མཆོག་དང་ཐུན་མོང་དངོས་གྲུབ་སྩོལ༔ཨོཾ་ཨཱཿཧཱུྃ་བཛྲ་གུ་རུ་པདྨ་ཐོད་ཕྲེང་རྩལ་བཛྲ་ས་མ་ཡ་ཛཿ་སིདྡྷི་ཕ་ལ་ཧཱུྃ་ཨཱཿཛྙཱ་ན་ཨཱ་བེ་ཤ་ཡ་ཨ་ཨཱ༔ཞེས་བྱིན་དབབ་ཅིང་དམ་ཡེ་གཉིད་མེད་དུ་བཞུགས་པར་མོས།  ཚོགས་བསགས་པའི་སླད་དུ།  ཨོཾ་ཨཱཿཧཱུྃ༔བླ་མེད་དཀོན་མཆོག་རྩ་གསུམ་རྒྱ་མཚོ་ལ༔ཀུན་ནས་ཡིད་རབ་དང་བས་ཕྱག་འཚལ་ལོ༔དངོས་འབྱོར་ཡིད་སྤྲུལ་མཆོད་པ་རྒྱ་མཚོས་མཆོད༔དུས་གསུམ་མཉམ་ཉིད་མ་ཤེས་མཐོལ་ལོ་བཤགས༔མ་ཆགས་ཐབས་ཀྱི་སྤྱོད་པར་རྗེས་ཡི་རང་༔བླ་མེད་ཆོས་ཀྱི་འཁོར་ལོ་བསྐོར་བར་བསྐུལ༔འགྲོ་ཀུན་ཕན་བདེའི་ལམ་ལ་འཇུག་པའི་ཕྱིར༔མྱ་ངན་མི་འདའ་བཞུགས་པར་གསོལ་བ་འདེབས་༔བདག་གཞན་དུས་གསུམ་དགེ་བ་ཅི་བསགས་པ་༔བླ་མེད་བྱང་ཆུབ་ཆེན་པོར་བསྔོ་བར་བྱ༔ཞེས་ཡན་ལག་བདུན་པ་བྱ།  དེ་ནས་རང་རྒྱུད་ལ་བྱིན་རླབས་འཇུག་པའི་ཕྱིར་མདུན་གྱི་རྩ་བའི་བླ་མ་ལ་མོས་གུས་གདུང་ཤུགས་དྲག་པོས་བློ་གཏད་རེ་ལྟོས་ལིང་བསྐྱུར་གྱི་སྒོ་ནས།  སྤྲོ་ན་བརྒྱུད་པའི་གསོལ་འདེབས་སྔོན་དུ་འགྲོ་བས།  སྟོབས་བཅུའི་བདག་ཉིད་ཀུན་མཁྱེན་འགྲོ་བའི་མགོན།  ། སངས་རྒྱས་ཀུན་འདུས་རྩ་བའི་བླ་མ་མཁྱེན།  ། བརྒྱད་ཁྲི་བཞི་སྟོང་གསུང་རབ་བདུད་རྩིའི་མཛོད།  ། དམ་ཆོས་ཀུན་འདུས་རྩ་བའི་བླ་མ་མཁྱེན།  ། རྒྱལ་བའི་གདུང་འཚོབ་ཚོགས་ཀྱི་ཞིང་གི་མཆོག། དགེ་འདུན་ཀུན་འདུས་རྩ་བའི་བླ་མ་མཁྱེན།  ། བརྒྱུད་པ་དྲུག་ལྡན་བྱིན་རླབས་རྒྱ་མཚོའི་གཏེར།  ། བླ་མ་ཀུན་འདུས་རྩ་བའི་བླ་མ་མཁྱེན།  ། དཔག་ཡས་རྒྱུད་སྡེའི་དཀྱིལ་འཁོར་ཡོངས་ཀྱི་གཙོ།  ། ཡི་དམ་ཀུན་འདུས་རྩ་བའི་བླ་མ་མཁྱེན།  ། ཇི་སྙེད་ཞིང་གི་འཁོར་ལོའི་དབང་ཕྱུག་ཆེ།  ། མཁའ་འགྲོ་ཀུན་འདུས་རྩ་བའི་བླ་མ་མཁྱེན།  ། འགྱུར་མེད་འཇའ་ལུས་རྡོ་རྗེའི་སྐུ་མཆོག་གི། བྱིན་རླབས་སེམས་ལ་སྩོལ་ཅིག་བླ་མ་རྗེ།  ། འགག་མེད་བརྗོད་བྲལ་རྡོ་རྗེའི་གསུང་མཆོག་གི། བྱིན་རླབས་ངག་ལ་སྩོལ་ཅིག་བླ་མ་རྗེ།  ། འཁྲུལ་མེད་རིག་སྟོང་རྡོ་རྗེའི་ཐུགས་མཆོག་གི། ། བྱིན་རླབས་སེམས་ལ་སྩོལ་ཅིག་བླ་མ་རྗེ།  ། བླ་མ་མཁྱེན་ནོ་སྐྱབས་གནས་ཀུན་འདུས་རྗེ།  ། ཐུགས་རྗེས་ཟུངས་ཤིག་སྙིང་རྗེའི་གཏེར་ཆེན་པོ།  ། བྱིན་གྱིས་རློབས་ཤིག་བཀའ་དྲིན་མཉམ་མེད་མཆོག། མགོན་ཁྱོད་གོ་འཕང་སྐད་ཅིག་ཉིད་འགྲུབ་མཛོད།  ། ཅེས་མོས་གུས་ཀྱི་ཉམས་མ་སྐྱེས་ཀྱི་བར་དུ་གསོལ་བ་བཏབ་ཅིང་།  ཨོཾ་ཨཱཿཧཱུྃ་བཛྲ་གུ་རུ་པདྨ་ཐོད་ཕྲེང་རྩལ་བཛྲ་ས་མ་ཡ་ཛཿསིདྡྷི་ཕ་ལ་ཧཱུྃ་ཨཱཿཞེས་ཐུགས་དམ་གནད་ནས་བསྐུལ་བའི་སྙིང་པོ་འབྲུ་ཉེར་བཞི་པའི་བཟླས་པ་རྩེ་གཅིག་ཏུ་བྱས་པའི་མཐར་དབང་བླང་བ་ནི།  བླ་མའི་གནས་གསུམ་དུ་ཨོཾ་ཨཱཿཧཱུྃ་དཀར་དམར་མཐིང་གསུམ་འོད་འབར་བས་མཚན་པ་དེ་བཞིན་གཤེགས་པ་ཐམས་ཅད་ཀྱི་རྡོ་རྗེ་གསུམ་གྱི་བདག་ཉིད་དུ་བཞུགས་པར་བསམ་ལ།  བླ་མའི་སྤྱི་བོའི་ཨོཾ་ལས་འོད་ཟེར་དཀར་པོ་ཟླ་གཞོན་ཤར་བ་ལྟ་བུ་འཕྲོས། །  རང་གི་དཔྲལ་བར་ཐིམ་པས་བུམ་པའི་དབང་ཐོབ།  ལུས་རྩའི་སྒྲིབ་པ་སྦྱངས།  ལམ་བསྐྱེད་རིམ་བསྒོམ་པ་ལ་དབང་།  ས་བརྒྱད་པ་ནོན།  འབྲས་བུ་སྤྲུལ་སྐུ་ཐོབ་པའི་སྐལ་བ་ཅན་དུ་བྱས།  མགྲིན་པའི་ཨཱཿལས་འོད་ཟེར་དམར་པོ་འཆར་ཁའི་ཟེར་ཐག་ལྟ་བུ་འཕྲོས།  རང་གི་མགྲིན་པར་ཐིམ་པས་གསང་བའི་དབང་ཐོབ།  ངག་རླུང་གི་སྒྲིབ་པ་སྦྱངས།  ལམ་གཏུམ་མོ་བསྒོམ་པ་ལ་དབང་།  ས་བཅུ་གཅིག་པ་ནོན།  འབྲས་བུ་ལོངས་སྐུ་ཐོབ་པའི་སྐལ་བ་ཅན་དུ་བྱས། ཐུགས་ཀའི་ཧཱུྃ་ལས་འོད་ཟེར་སྔོན་པོ་མཐིང་ཞུན་གྱི་དྭངས་མ་ལྟ་བུ་འཕྲོས།  རང་གི་སྙིང་གར་ཐིམ་པས་ཤེས་རབ་ཡེ་ཤེས་ཀྱི་དབང་ཐོབ།  ཡིད་ཐིག་ལེའི་སྒྲིབ་པ་སྦྱངས། ལམ་བདེ་བ་ཆེན་པོ་བསྒོམ་པ་ལ་དབང་།  ས་བཅུ་གསུམ་པ་ནོན།  འབྲས་བུ་ཆོས་སྐུ་ཐོབ་པའི་སྐལ་བ་ཅན་དུ་བྱས།  སླར་ཡང་གནས་གསུམ་ལས་འོད་ཟེར་དཀར་དམར་མཐིང་གསུམ་འཛའ་ཚོན་ཤར་བ་ལྟ་བུ་འཕྲོས།  རང་གི་གནས་གསུམ་དུ་ཐིམ་པས་དབང་བཞི་པ་ཐོབ།  ཆ་མཉམ་ཡིད་ཤེས་ཀྱི་སྒྲིབ་པ་སྦྱངས།  ལམ་རྫོགས་པ་ཆེན་པོ་བསྒོམ་པ་ལ་དབང་།  བཅུ་དྲུག་ཡེ་ཤེས་བླ་མའི་ས་ནོན།  འབྲས་བུ་ངོ་བོ་ཉིད་སྐུ་ཐོབ་པའི་སྐལ་བ་ཅན་དུ་བྱས་སོ།  ། སླར་ཡང་མོས་གུས་གདུང་ཤུགས་དྲག་པོས།  སྐྱབས་གནས་ཀུན་གྱི་ངོ་བོ།  ། མཁྱེན་བརྩེ་ནུས་པའི་བདག་ཉིད།  ། དྲིན་ཅན་མཚོ་སྐྱེས་རྡོ་རྗེ།  ། སྙིང་ནས་གསོལ་བ་འདེབས་སོ།  ། རྟག་ཏུ་གཡེལ་མེད་ཐུགས་རྗེས།  ། བདག་རྒྱུད་བྱིན་གྱིས་རློབས་ཤིག། ཅེས་གསོལ་བ་བཏབ་པས།  བླ་མ་དགྱེས་པ་ཆེན་པོས་འོད་དུ་ཞུ་བ་འོད་ལྔའི་གོང་བུ་ཚོན་གང་བ་ཞིག་ཏུ་གྱུར་ཏེ་རང་གི་སྙིང་དབུས་སུ་ཐིམ་པས་བླ་མའི་ཐུགས་དང་རང་སེམས་དབྱེར་མེད་དུ་གྱུར་པར་བསམ་ལ་བློ་འདས་འོད་གསལ་གཉུག་མ་དོན་གྱི་བླ་མའི་རང་ཞལ་བསྐྱངས་ཏེ་ཅི་གནས་སུ་མཉམ་པར་བཞག་གོ།  རྗེས་ཐུན་ལས་ལྡང་བར་བརྩམས་པ་ན།  དགེ་བ་འདི་ཡིས་མྱུར་དུ་བདག། དཔལ་ལྡན་བླ་མ་འགྲུབ་གྱུར་ནས།  ། འགྲོ་བ་གཅིག་ཀྱང་མ་ལུས་པ།  ། དེ་ཡི་ས་ལ་འགོད་པར་ཤོག། ཅེས་དང་།  འདིས་མཚོན་དུས་གསུམ་བསགས་པའི་དགེ་བ་རྣམས།  ། རང་དོན་ཞི་བདེའི་དྲི་མས་མ་གོས་པར།  ། མཐའ་ཡས་སེམས་ཅན་ཚོགས་རྣམས་མ་ལུས་པ།  ། བླ་མེད་བྱང་ཆུབ་ཐོབ་པའི་རྒྱུ་རུ་བསྔོ།  ། འདི་བཟུང་སྐྱེ་བའི་ཕྲེང་བ་ཐམས་ཅད་དུ།  ། རྡོ་རྗེ་འཆང་དངོས་དཔལ་ལྡན་བླ་མའི་ཞབས།  ། འབྲལ་མེད་རིགས་ཀྱི་བདག་པོར་རྟག་བཞུགས་ཏེ།  ། བརྩེ་བས་རྗེས་སུ་འཛིན་པའི་དཔལ་ཐོབ་ཤོག། དད་དང་མོས་གུས་ཟབ་མོའི་རྟེན་འབྲེལ་ལས།  ། བྱིན་རླབས་བདུད་རྩི་སྙིང་ལ་རབ་ཞུགས་ནས།  ། ཐུགས་ཡིད་གཅིག་འདྲེས་དགོངས་པའི་རྩལ་ཆེན་རྫོགས།  ། དོན་གཉིས་ལྷུན་གྲུབ་འཁོར་བ་དོང་སྤྲུགས་ཤོག། ཅེས་བསྔོ་སྨོན་གྱིས་མཚམས་སྦྱར་ཏེ་སྤྱོད་ལམ་ལ་འཇུག།  ཐུན་མཚམས་རྣམས་སུ་སྣང་གྲགས་རྟོག་གསུམ་དཔལ་ལྡན་བླ་མའི་གསང་བ་གསུམ་གྱི་ཡེ་ཤེས་སུ་ལམ་དུ་ཁྱེར་ཞིང་དད་མོས་དང་དམ་ཚིག་རྣམ་པར་དག་པའི་སྒོ་ནས་ཚོགས་གཉིས་ཟུང་འབྲེལ་གྱི་རྣལ་འབྱོར་གོང་ནས་གོང་དུ་སྤེལ་བ་ལ་བརྩོན་པར་བྱའོ།  ། དེ་ལྟར་གོང་གི་བློ་ལྡོག་རྣམ་བཞིས་མཚོན་བསགས་སྦྱོང་གི་རིམ་པ་རྣམས་སོ་སོའི་ཉམས་ཀྱི་མྱོང་བ་མ་སྐྱེས་ཀྱི་བར་དུ་འབད་ཅིང་།  ཁྱད་པར་བླ་མའི་རྣལ་འབྱོར་ནི་རྡོ་རྗེ་ཐེག་པའི་ལམ་གྱི་ཟབ་གནད་ཐུན་མོང་མ་ཡིན་པ་ཁོ་ནར་ངེས་པའི་ཕྱིར་འདི་ཉིད་དངོས་བཞིའི་ཉམས་ལེན་གྱིསྲོག་ཏུ་བཟུང་སྟེ་བརྩོན་པ་དྲག་པོས་ཉམས་སུ་བླངས་ན་བསྐྱེད་རྫོགས་གཞན་གྱི་ཉམས་ལེན་ལ་ལྟོས་མི་དགོས་པར་རྔ་ཡབ་པདྨ་འོད་ཀྱི་ཞིང་དུ་དབུགས་དབྱུང་སྟེ་ས་ལམ་གྱི་བགྲོད་པ་མིག་འཕྲུལ་ལྟ་བུས་ཁྱབ་བདག་ཀུན་བཟང་པདྨ་ཀཱ་རའི་གོ་འཕང་ལ་རེག་པར་གྱུར་པ་ནི་ངེས་པའོ།  ། ཞེས་པའང་ཟབ་མོའི་ལམ་འདིར་འཇུག་པའི་གང་ཟག་དང་པོའི་ལས་ཅན་རྣམས་ལ་སྨན་པའི་བསམ་པ་བཟང་པོས་ཀུན་ནས་བསླངས་ཏེ།  ཡིད་བཞིན་འོད་འཕྲོ་རྩ་བའི་གཞུང་གི་དགོངས་དོན་གཏེར་འབྱིན་རིག་འཛིན་ཆེན་པོ་ཉིད་ཀྱིས་ས་བཅད་ཟིན་ཐུན་དུ་སྩལ་བ་ལས་ཅུང་ཟད་རྒྱས་པར་སྤྲོས་ཏེ་ངག་འདོན་རྣམ་གསལ་བ་ཀླག་ཆོག་གི་ཚུལ་དུ།  ལམ་འདིའི་བཀའ་བབ་ལུང་ཐོབ་ཀྱི་སྐལ་བཟང་ཉམས་སུ་མྱོང་བ་འཇིགས་བྲལ་ཡེ་ཤེས་རྡོ་རྗེས་སྦྱར་བ་སྟེ།  འདིས་ཀྱང་འབྲེལ་ཚད་རྣམ་པར་གྲོལ་བའི་ལམ་བཟང་མྱུ